Indiana Džounsas ir lemties šventykla

Indiana Džounsas ir lemties šventykla () – 1984 m. amerikiečių nuotykinis filmas, režisuotas Styveno Spilbergo. Tai antrasis „Indiana Džounso“ frančizės filmas, kuriame pagrindinį vaidmenį atliko Harisonas Fordas. Filme pasakojama apie Indijos sektą (thugius), garbinančią deivę Kali ir aukojančią jai žmones. Indiana Džounsas iš jų turi atsiimti Šivalingą.

 Siužetas 

Veiksmas prasideda Kinijoje. Indiana Džounsas Šanchajuje įsivelia į konfliktą su mafijos vadeiva Lao Če, kuriam turėjo perduoti Mingų imperijos pradininko palaikus. Jis drauge su 11-mečiu pagalbininku Šorti ir Lao dainininke Vili lėktuvėliu pasprunka iš Šanchajaus. Pakeliui pilotai Lao nurodymu palieka lėktuvą, todėl keliautojai priversti nusileisti kalnuose.

Jie išsigelbėję patenka į vieną Indijos kaimą. Vietiniai atvykėlius laiko Šivos pasiuntiniais, kurie turi kaimui grąžinti Šivalingą ir vaikus, pagrobtus Pankoto rūmų valdovų. Indiana su bendražygiais iškeliauja į Pankoto rūmus. Ten juos priima karalystės ministras ir jaunasis maharadža. Rūmuose vyrauja keisti papročiai – žmonės vaišinasi gyvatėmis, vabzdžiais, gyvūnų kūno dalimis, aplink pilna šikšnosparnių, vabzdžių, mūrti su kraujo aukomis.

Indiana patenka į slaptą patalpą, kur po įvairių kliūčių (daugybės vabzdžių, užsiveriančių kambarių) patenka į požeminę salę, kur atliekamos deivės Kali garbinimo apeigos. Karalystės nariai yra thugių sektos nariai ir vedami žynio Molaramo atlieka žmonių aukojimo apeigas. Po jų, Indiana pagrobia tris Šankaros Šivalingas, bet yra sulaikomas thugių. Jis yra prigirdomas ir paverčiamas Kali tarnu, o Šorti įdarbinamas kasyklose, kur daugybė vaikų-vergų ieško dar dviejų Šivalingų.

Indiana dalyvauja Vili aukojimo ceremonijoje, bet paskutiniu momentu jį iš apžavėjimo prižadina Šorti. Toliau kompanija kovoja su Pankoto kariais, Molaramu ir jaunuoju maharadža, galinčiu valdyti Indianą su vudu lėle. Kasyklų geležinkeliais jie ištrūksta lauk, bet ant virvinio tilto apsupami. Indiana nukerta tiltą ir stoja į paskutinę kovą su Molaramu. Žynys nugarma į krokodilų pilną upę, o Pankoto armiją priverčia pasiduoti atkerėto maharadžos pakviesti britai. Indiana grąžina Šivalingą ir vaikus į kaimą.

 Aktoriai 
 Harrison Ford – dr. Indiana Jones
 Kate Capshaw – Wilhelmina „Willie“ Scott
 Jonathan Ke Quan – Short Round
 Amrish Puri – Mola Ram
 Roshan Seth – ministras pirmininkas Chattar Lal
 Philip Stone – kapitonas Philip Blumburtt
 Raj Singh – maharadža Zalim Singh
 D. R. Nanayakkara – kaimo šventikas
 Roy Chiao – Lao Che


 Filmavimo vietos 
 Kandis, Šri Lanka
 Makao
 Sneiko kanjonas, Aidahas, JAV
 Mamuto kalnas, Kalifornija, JAV
 Josemičio nacionalinis parkas, Kalifornija, JAV

 Įvertinimas 

Filmas vertintas nevienareikšmiai: nors netrūko pagyrų intensyviam siužetui, geriems vaizdo ir garso efektams, pateikta nemažai kritikos. Filmas susilaukė daug kritikos dėl smurto scenų, Indijoje filmas buvo kritikuojamas dėl klaidingų stereotipų apie deivę Kali, indų virtuvę ir kultūrą, bendrai formavimo. Dėl šios priežasties, Indijos valdžia nesuteikė leidimo filmo filmuoti Indijoje. Pats Styvenas Spilbergas vėliau pripažino, kad „Indiana Džounsas ir lemties šventykla“ buvo prasčiausias iš jo „Indiana Džounso“ frančizės kūrinių.

 Oskarai:
 geriausi vaizdo efektai (laimėjo)
 geriausias garso takelis (nominuotas)
 BAFTA:
 geriausi vaizdo efektai (laimėjo)
 geriausi garso efektai (nominuotas)

Kategorija:1984 filmai
Kategorija:JAV filmai
Kategorija:Nuotykių filmai